वो मुद्दे आज भी हैं और मैं बताना चाहता हूं कि मान्यवर कांशीराम जी का जो त्याग है- बहुजन आंदोलन बनाने का, वह बहुत बड़ा है। जब 1965 (डीआरडीओ) वाली घटना घटी, तो उस केस को मान्यवर कांशीराम जी अदालत तक ले गए और अपने पैसे से वह केस लड़ा। अंततः बाबा साहब आंबेडकर की जयंती और बुद्ध जयंती की छुट्टी बहाल की गई और दीना भाना को बहाल किया गया। फिर उन्होंने यह तय किया कि जिस देश में जाति के नाम पर, धर्म के नाम पर बहुजन समाज के लोगों के साथ अन्याय और अत्याचार होता है। उनको जानवरों की तरह जीने के लिए मजबूर किया जाता है। उनको अपमानित किया जाता है। ऐसे समाज के लिए मैं कभी शादी नहीं करूंगा। मैं कभी बैंक अकाउंट नहीं खोलूंगा। मैं कभी अपने घर नहीं जाऊंगा। मैं किसी के मरण दिन या जन्मदिन में नहीं जाऊंगा और यह सबूत है, उन्होंने ऐसा करके दिखाया भी। जब उनके पिताजी श्री हरि सिंह जी का देहांत हुआ, तो अरथी को वह कंधा लगाने तक नहीं गए। इसीलिए बहुजन समाज को यह विश्वास हो गया कि बाबा साहब आंबेडकर के आंदोलन को कांशीराम चला सकते हैं। और लोग उनसे प्रभावित होकर के जुड़ते गए और कारवां बनता गया।